Bæjarstjórinn í smábænum Aberystwyth í Wales vill fá banni við sýningum á kvikmyndinni Life of Brian hnekkt í bænum . Bæjarstjórinn á nokkurra hagsmuna að gæta því hann lék eitt af helstu hlutverkunum í myndinni . Myndin Life of Brian , sem breski leikhópurinn Monty Python gerði fyrir nærri þremur áratugum , gerir grín að biblíumyndum Hollywood . Myndin gerist í landinu helga árið 33 eftir Krist og fjallar um gyðing sem talinn er vera spámaður og lýkur ævi sinni á krossi syngjandi lagið : Always Look on the Bright Side of Life . Strax eftir að myndin var frumsýnd komu fram ásakanir um að finna mætti í henni guðlast og var bannað að sýna hana á nokkrum stöðum í Bretlandi . Sue Jones-Davies , sem lék Judith , kærustu Brians , er nú bæjarstjóri í Aberystwyth . Hún sagði , að það hefði komið sér algerlega í opna skjöldu þegar hún komst að því í síðustu viku , að enn væri bannað að sýna kvikmyndina í bænum . „ Í ljósi þess , sem sýnt er í sjónvarpinu nú á dögum er ótrúlegt að þetta bann skuli enn vera í gildi í Aberystwyth , " sagði Jones-Davies við breska ríkisútvarpið BBC . „ Mér finnst að það eigi að aflétta banninu . Mér finnst að trúarbrögð eigi að vera það víðsýn að þau viðurkenni að þessi mynd er gamanleikur . " Mörgum þykir myndin , sem skartaði m.a. gamanleikurunum John Cleese , Graham Chapman , Eric Idle , Terry Gilliam og Michael Palin , ein sú fyndnasta sem gerð hefur verið í Bretlandi . Bítillinn George Harrison framleiddi myndina . BBC segir , að bæjarráðið í Aberystwyth muni fjalla um málið .